SAKP steun ANC, solank hy by ‘kommunistiese beginsels’ houBlade Nzimande tydens die ANC se verjaardagvieringe Saterdag in Kimberley. (Foto: @MYANC/Twitter) Die SAKP het Saterdag sy steun aan die regerende ANC herbevestig en onder meer gevra dat werkers se pensioene gebruik word om die land se sukkelende vervaardigingsbedryf te finansier sodat werk só geskep kan word. Blade Nzimande, sekretaris-generaal van die SAKP, het by die ANC se verjaardagviering in Kimberley in die Noord-Kaap gesê die party sal die ANC aanhou steun, solank die party voortgaan om “kommunistiese waardes” te omarm. Dit sluit in om finansiëledienste-instellings te beveel om in projekte wat deur die staat goedgekeur is, te belê, asook om grond sonder vergoeding te onteien en die Nasionale Gesondheidsversekering (NGV) in werking te stel. ANC-voorsitter Gwede Mantashe, wat Nzimande op die verhoog bekend gestel het, het gespot dat hy hoop Nzimande “het nie te veel bloed in sy alkohol nie”. Dit was ŉ verwysing na ŉ voorval verlede jaar toe Nzimande, destyds die minister van vervoer, aan die SAUK gesê het ŉ nuwe toets kan “bloed in jou alkohol” opspoor, pleks van alkohol in jou bloed. “Ons sal voortgaan om ŉ ANC-bondgenoot te wees solank die ANC se primêre doelwit transformasie en die verbetering van die sosio-ekonomiese toestande van die land se armes en werkersklas is,” het Nzimande vroeër vandag gesê. “Daar is ingrypende verandering in ons ekonomie nodig. Soos Cosatu, soek ons ook onteiening sonder vergoeding. Ons wil hê werkers se pensioene en voorsorgfondse moet gebruik word om die vervaardigingsbedryf van die land te bou om werk te skep. Dit moenie gebruik word vir die ydelheidsprojekte wat die private belange van enkelinge dien nie. Ons eis voorgeskrewe bates,” het Nzimande gesê. Die SAKP is gekant teen die idee dat mense “siektes as grondslag gebruik om geld te maak” en Nzimande het gevra dat die NGV in werking gestel word. Nzimande het verwys na verskeie struikelblokke in die ANC se pad. Dit sluit in faksiegevegte, staatskaping en ander vorme van korrupsie, wanbestuur en swak regering. “Die lamlê van ons staatsinstellings en die plundering daarvan kan nie ongestraf bly nie en diegene daarby betrokke moet voor stok gekry word.” Nzimande het gesê die organisasie is nie te koop nie en ŉ “goeie kommunis is veilig in die ANC”.